CELEX: 32020R2180
Language: lt
Date: 2020-12-18 00:00:00
Title: Komisijos deleguotasis reglamentas (ES) 2020/2180 2020 m. gruodžio 18 d. kuriuo pratęsiamas Europos Parlamento ir Tarybos reglamente (ES) 2020/1429 kuriuo, atsižvelgiant į COVID-19 protrūkį, nustatomos tvarios geležinkelių rinkos užtikrinimo priemonės, nustatytas laikotarpis (Tekstas svarbus EEE)

2020 12 22   
               
               
                  LT
               
               
                  Europos Sąjungos oficialusis leidinys
               
               
                  L 433/37
               
            
         KOMISIJOS DELEGUOTASIS REGLAMENTAS (ES) 2020/2180
         2020 m. gruodžio 18 d.
         kuriuo pratęsiamas Europos Parlamento ir Tarybos reglamente (ES) 2020/1429 kuriuo, atsižvelgiant į COVID-19 protrūkį, nustatomos tvarios geležinkelių rinkos užtikrinimo priemonės, nustatytas laikotarpis
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2020 m. spalio 7 d. Europos Parlamento ir Tarybos reglamentą (ES) 2020/1429, kuriuo, atsižvelgiant į COVID-19 protrūkį, nustatomos tvarios geležinkelių rinkos užtikrinimo priemonės (1), ypač į jo 5 straipsnio 2 dalį,
         kadangi:
         
                     (1)
                  
                  
                     dėl COVID-19 pandemijos smarkiai sumažėjo geležinkelių eismas, nes labai sumažėjo paklausa ir valstybės narės ėmėsi tiesioginių priemonių pandemijai suvaldyti;
                  
               
                     (2)
                  
                  
                     geležinkelio įmonės šių aplinkybių negali kontroliuoti ir jau kurį laiką joms kyla didelių likvidumo problemų, jos patiria didelių nuostolių, o kai kuriais atvejais joms gresia nemokumas;
                  
               
                     (3)
                  
                  
                     siekiant sumažinti neigiamą COVID-19 pandemijos poveikį ekonomikai ir paremti geležinkelio įmones, Reglamentu (ES) 2020/1429 valstybėms narėms suteikiama galimybė leisti infrastruktūros valdytojams sumažinti mokesčius už prieigą prie geležinkelių infrastruktūros, atidėti jų mokėjimą arba nuo jų atleisti. Ši galimybė buvo suteikta laikotarpiu nuo 2020 m. kovo 1 d. iki 2020 m. gruodžio 31 d. (toliau – aptariamasis laikotarpis);
                  
               
                     (4)
                  
                  
                     pandemijos laikotarpiu nustatyti judumo apribojimai turėjo didelį poveikį naudojimuisi keleivių vežimo geležinkeliais paslaugomis. Dėl pandemijos taip pat sulėtėjo daugelio pramonės šakų veikla arba gamyba net buvo nutraukta, todėl krovinių vežimo geležinkeliais kiekis sumažėjo. Remiantis ES 27 geležinkelių infrastruktūros valdytojų pateiktais duomenimis, pandemija skaudžiau paveikė keleivių vežimo paslaugų segmentą ir ypač komercinių keleivių vežimo paslaugų segmentą, todėl gerokai sumažėjo jų pasiūla visose valstybėse narėse. 2020 m. kovo–rugsėjo mėn. keleivių vežimo geležinkeliais paslaugos, išreikštos traukinio nuvažiuotais kilometrais, palyginti su tuo pačiu praėjusių metų laikotarpiu, sumažėjo 16,9 %, krovinių vežimo paslaugos – 11,1 % 2020 m. kovo–rugsėjo mėn. keleivių vežimo geležinkeliais paslaugų pagal viešųjų paslaugų įsipareigojimus, išreikštos traukinio nuvažiuotais kilometrais, palyginti su tuo pačiu praėjusių metų laikotarpiu, sumažėjo 12,2 %, komercinių keleivių vežimo paslaugų – 37,3 % Palyginti su tuo pačiu 2019 m. laikotarpiu, 2020 m. antrąjį ketvirtį keleivių vežimas, išreikštas keleivio kilometrais, sumažėjo 71,2 %, o krovinių vežimas tonkilometriais sumažėjo 15,9 % Ši tendencija gali turėti didžiulį poveikį konkurencijai keleivių vežimo geležinkeliais rinkose, tikrai bendros Europos geležinkelių erdvės sukūrimui ir galiausiai perėjimui prie tvaresnio transporto sektoriaus, kuriame daugiau žmonių ir prekių būtų vežami geležinkeliais;
                  
               
                     (5)
                  
                  
                     iš Pasaulio sveikatos organizacijos duomenų matyti, kad kasdien užregistruojamų susirgimų skaičius Europoje vėl išaugo – 2020 m. spalio mėn. užregistruota daugiau kaip 300 000 naujų atvejų;
                  
               
                     (6)
                  
                  
                     2020 m. lapkričio mėn. Europos ligų prevencijos ir kontrolės centras (ECDC) nustatė, kad „visoje Europos Sąjungoje/Europos ekonominėje erdvėje (ES/EEE) ir Jungtinėje Karalystėje (JK) labai padaugėjo COVID-19 infekcijos atvejų, o dabartinė padėtis kelia didelę grėsmę visuomenės sveikatai“ ir kad „dabartinė epidemiologinė padėtis daugelyje šalių kelia didelį susirūpinimą, nes dėl jos kyla vis didesnė infekcijos perdavimo rizika, todėl reikia nedelsiant imtis tikslinių veiksmų visuomenės sveikatos srityje“;
                  
               
                     (7)
                  
                  
                     atsižvelgdamos į šiuos pokyčius, valstybės narės nuo spalio mėn. vis dažniau taiko griežtesnius judumo apribojimus. Todėl nėra perspektyvų, kad geležinkelių eismas artimiausiu metu bus greitai atgaivintas;
                  
               
                     (8)
                  
                  
                     todėl panašu, kad geležinkelių eismo lygis, palyginti su atitinkamu ankstesnių kelerių metų laikotarpiu, kurio pamatinės vertės pagal Reglamento (ES) 2020/1429 5 straipsnio 1 ir 2 dalis yra 2019 m. vertės, toliau išlieka sumažėjęs ir kad tokia padėtis susiklostė dėl COVID-19 protrūkio poveikio;
                  
               
                     (9)
                  
                  
                     prognozės rodo labai laipsnišką ekonomikos atsigavimą per ateinančius dvejus metus, nes vartotojų pasitikėjimo ir ekonominių vertinimų rodikliai tapo neigiami. Be to, atsižvelgiant į turimus ankstesnių laikotarpių duomenis, tikėtina, kad bet koks pagerėjimas visuomenės sveikatos srityje, pavyzdžiui, atsiradus vakcinai, jei toks pagerėjimas įvyktų 2021 m. pirmąjį pusmetį, pastebimą teigiamą poveikį geležinkelių eismui turėtų tik gerokai vėliau. Toks teigiamas poveikis greičiausiai pasireikš ne anksčiau kaip nuo 2021 m. antrojo pusmečio;
                  
               
                     (10)
                  
                  
                     todėl panašu, kad iki tol geležinkelių eismo lygis, palyginti su atitinkamo ankstesnių kelerių metų laikotarpio lygiu, greičiausiai toliau išliks sumažėjęs ir kad tokia padėtis susiklostė dėl COVID-19 protrūkio poveikio;
                  
               
                     (11)
                  
                  
                     todėl reglamento 1 straipsnyje nustatytą aptariamąjį laikotarpį reikia pratęsti iki 2021 m. birželio mėn. pabaigos;
                  
               
                     (12)
                  
                  
                     numatoma, kad šis deleguotasis reglamentas įsigalios pasibaigus šiuo metu Reglamento (ES) 2020/1429 1 straipsnyje nustatytam aptariamajam laikotarpiui. Siekiant išvengti teisinio netikrumo, šis reglamentas turėtų būti priimtas taikant skubos procedūrą, išsamiai išdėstytą reglamento 7 straipsnyje, ir turėtų įsigalioti skubos tvarka kitą dieną po jo paskelbimo Europos Sąjungos oficialiajame leidinyje,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (ES) 2020/1429 1 straipsnis pakeičiamas taip:
            
               „1 straipsnis
               Šiuo reglamentu nustatomos laikinosios mokesčių už naudojimąsi geležinkelių infrastruktūra ėmimo, kaip nustatyta Direktyvos 2012/34/ES IV skyriuje, taisyklės. Jis taikomas geležinkelių infrastruktūros naudojimui teikiant vidaus ir tarptautines vežimo geležinkeliais paslaugas, kuriam taikoma ta direktyva, laikotarpiu nuo 2020 m. kovo 1 d. iki 2021 m. birželio 30 d. (toliau – aptariamasis laikotarpis)“.
            
         
         
            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. gruodžio 18 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 333, 2020 10 12, p. 1.